**Bomboniera cu fantezii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Ciocolata este răspunsul.

Prin urmare, ce mai contează care era întrebarea?”

- Nu ştiu de ce obrajii, de plăcere,

Se-mbujoreaz-atunci când gura ta

Pe sânii mici, sub albele dantele

Descoperă bomboane şi nuga.

Te joci cu focul, spune-mi înc-o dată

Că nopţile acestea nu-s de-ajuns,

Eu pot alege frişcă... ciocolată...

Pot fi poem. În versul meu ascuns,

Obraznic, îndrăzneț, cu mine ritmul

Să-l ţii, iubite, poate mâine-n zori,

Vom repeta cu sete algoritmul

Sub cerul dimineţii, printre flori.

- Știu că ascunzi plăceri alambicate

Și dulciuri sub dantelele subțiri,

Visez demult și nu mă pot abate

Să-ți fur un vers. Aș vrea să nu te miri

Că nu-ndrăznesc să las neterminată

Cireașa de pe tort, nici n-aș putea,

N-aș renunța să gust din ciocolată

Când știu că ai păstrat-o, e a mea.

Oricât de mult mi-ar crește glicemia

M-aș scufunda în caramelul din

Ființa ta să-ți tulbur poezia,

Să mușc adânc din buzele carmin.

Liliana Trif Ioan Grigoraș